Batik Air

PT Batik Air Indonesia, bedryf as Batik Air, is 'n Indonesiese geskeduleerde lugredery gebaseer op Soekarno-Hatta Internasionale Lughawe in Djakarta, Indonesië. Die lugredery is in 2012 gestig as die voldiensafdeling van die Lion Air Group en het sy nooiensvlug op 3 Mei 2013 van Djakarta na Manado en Jogjakarta gemaak. Die lugredery is deur Skytrax gesertifiseer as 'n 3-ster lugredery.

In November 2019 het Batik Air sy eerste wyerompvliegtuig, 'n enkele Airbus A330-300, van Thai Lion Air oorgeplaas ontvang. Die lugredery het sy voorneme aangekondig om die vliegtuig te gebruik om na Saoedi-Arabië te vlieg en Oemra-passasiers na Djeddah en Medina te vervoer, wat Lion Air se bestaande diens aanvul. Medina het later die lugredery se eerste langafstandroete geword toe dit op 17 Desember van daardie jaar vlugte van Soerabaja van stapel gestuur het met hajj-pelgrims. In Februarie 2020 is die vliegtuig gebruik om Indonesiese burgers uit Wuhan, China te repatrieer tydens die vroeë stadiums van die Covid-19-pandemie. Omstredenheid het ontstaan waarin lede van die Volksraad die besluit bevraagteken het om Batik Air die repatriasievlug te laat onderneem in die plek van die staatsbeheerde Garuda Indonesia; die Indonesiese ministerie van vervoer het later 'n verklaring uitgereik wat die keuse verduidelik, met verwysing na Batik se bestaande permit om na Wuhan te vlieg.

Op 27 April 2022 is Lion Air Group se Maleisiese voldiensfiliaal, Malindo Air, hernoem as Batik Air Malaysia, en het 'n gemeenskaplike identiteit met die bestaande Batik Air aangeneem. Die destydse uitvoerende hoof van Batik Air (Indonesië), kapt. Achmad Luftie, het aangekondig dat Batik Air Malaysia as 'n internasionale aanvulling tot die Indonesiese arm sal funksioneer, deur Kuala Lumpur as 'n deurgangspunt buite Suidoos-Asië vir Batik Air-passasiers te gebruik. In Mei 2022 het die lugredery planne aangekondig om sy internasionale netwerk vanaf Ngurah Rai Internasionale Lughawe in Bali uit te brei.

In Februarie 2023 was die lugredery in die vierde plek van die sewe lugrederye wat ingesluit is in 'n opname onder Indonesiese mense wat hul gunsteling-lugrederye deur Jakpat gelys het.

Bestemmings 
Batik Air bedryf na 52 plaaslike en internasionale bestemmings, met 'n frekwensie van meer as 350 vlugte daagliks. Internasionale bestemmings het Singapoer, Bangkok, Kuala Lumpur en Penang, sowel as Melbourne, Perth en Sydney ingesluit. Die lugredery bedryf ook huurvlugte na Guilin, Nanning, Kunming en Shenzhen in China.

Vloot

Huidige vloot 
Teen Julie 2023 het Batik Air se vloot uit die volgende vliegtuie bestaan:

Verwysings 

Lugrederye